Su titulu singulare

Su titulu singulare
d’istupponare l’han dadu,
pro nois potat pregare
Lenardu buchi brujadu.

Est zertu chi concu Pera
de l’ingendrare trattende
l’hat ingendradu biende
su binu sempr’a pissera,
restend’in custa manera
Lenardu a bin’impastadu.

Cando Lenardu naschesit
tremesit dogni chintina,
ogni cuba ogni mesina
fin’a sos chilscios seghesit
de modu ch’Iscanu istesit
in binu mesu annegadu.

Narant chi sa mamaetitta
sende minoreddu ancora
pro non li dare a dogn’hora,
si pianghiat, sa titta
a suzzare una zucchitta
de binu l’hat imparadu.

Già fit errore e fit dannu
chi porcarzende morzeret,
ne mezus sorte tenzeret
un’homine tantu mannu,
pro chi a su vintun’annu
s’est a s’istudiu dadu.

Tant’istupendu portentu
cherfesit accumpagnare
custu eroe singulare
su felizze naschimentu:
in chent’edades e chentu
devet esser zelebradu.

A sa zittade famosa
de Oristanis andesit,
in breve tempus ischesit
ogni dottrina, ogni cosa:
pront’in versu e lestr’in prosa
a narrer tant’hat pensadu.

Avanzende cust’istella,
cust’istudiante nou
fattesit su cursu sou
in Santu Martine bellu
a forza de muscadellu,
a forza de cannonadu.

Da chi dignu connoschesin
de lu fagher sazzerdotte
ordinare a mesa notte
cun tres conzos lu cherfesin,
sos ordines chi li desin
fint d’esser disordinadu.

Cun cartiglia e cun patente
che torresit a Iscanu,
pro li asare sa manu
bessesit tota sa zente
e iss’allegru, e comente!
pro l’haere accumpagnadu.

Sos pobulos sas zittades
che cand’a Deus bideren
pro abbitare lu cheren
e l’offerint dignidades,
pro ch’ischint sas calidades
de sas ch’istesit dotadu.

Zuri s’ammentat cun gustu
chi tenzendelu a vicariu
inserradu in degumariu
non cherfesit si non mustu,
innant’e su mes’e austu
già che fit mesu trincadu.

Ma inter totu favoridu
tue Bortigale sese
ch’ott’annos meses e tres
in mesu tou l’has bidu,
su die chi l’has rezzidu
ti ses totu ispobuladu.

Pro s’incontrare gustosos
formesint duas funtanas
cun totu sas filonzanas,
sos chi fini zimagosos,
e cantend’innos e gosos
sa benennida l’han dadu.

Pro gosare sa funzione
concurresint furisteris,
bessesin sos cavaglieris
cun pilucca e cun gallone,
giuttesin pro fanfallone
unu cubone isfundadu.

Su die ’e totu sos santos,
cando fattesit s’intrada,
sos zilleris de parada
si ponzesint totu cantos,
de tazzas fattas a cantos
sos zinziris l’hant bettadu.

Pro dezzidire unu casu
est Lenardu fatt’a posta
cando piena sa risposta
bi la dada, e cando a rasu,
non l’imbarazzant su nasu
ca lu jughet ispuntadu.

Si li negant sa rejone
bogat sos liberos suos,
e los bogat ambos duos,
s’aliredda e s’alirone,
e cun issos su muscone
argumentende hat leadu.

Aristoteles ezzedit
in bona filosofia,
sa palma in teologia
Santu Tomasu li zedit,
su chi cun isse si medit
si che torrat isfundadu.

Archi bancu de sienzia
sos de Oristanis lu jaman
e i sos populos l’acclaman
latrina de sapienzia,
pudit totu de passenzia
chi tenet foras de gradu.

Fervorosu missionista
faghet dottas istrussiones,
panegiricos e sermones
dignos de un’evangelista,
paret ateru Battista
però a binu battizadu.

Veru monstr’in sa presenzia,
de abilidades crastu,
de virtudes veru imbastu,
latranga de sapienzia,
muntonarzu de clemenzia
vasu de feghe impastadu.

Sa missa chi pro sa paga
narat isse dogni die
la prinzipiat gasie
e l’accabbat fraga fraga
de modu portat sa raga
cun su calzone imbruttadu.

Pro nois potat pregare.